EUROOPA LIIDU JA HIINA RAHVAVABARIIGI VALITSUSE VAHELINE GEOGRAAFILISTE TÄHISTE ALAST KOOSTÖÖD JA NENDE TÄHISTE KAITSET KÄSITLEV LEPING

EUROOPA LIIT ühelt poolt

ja

HIINA RAHVAVABARIIGI VALITSUS teiselt poolt,

edaspidi koos „lepinguosalised“,

VÕTTES ARVESSE lepinguosaliste kokkulepet edendada harmoonilist koostööd ja arendada geograafilisi tähiseid, nagu on määratletud intellektuaalomandi õiguste kaubandusaspektide lepingu („TRIPS-leping“) artikli 22 lõikes 1, ning soodustada lepinguosaliste territooriumilt pärit kõnealuste geograafiliste tähistega toodetega kauplemist,

ON OTSUSTANUD SÕLMIDA KÄESOLEVA LEPINGU:

Artikkel 1 Lepingu kohaldamisala 1. Käesolevat lepingut kohaldatakse lepinguosaliste territooriumilt pärit toodete geograafiliste tähistega seotud koostöö ja nende tähiste kaitse suhtes. 2. Lepinguosalised lepivad kokku, et kaaluvad käesoleva lepinguga hõlmatud geograafiliste tähiste kohaldamisala laiendamist pärast lepingu jõustumist selliste muude geograafiliste tähiste tooteklasside suhtes, mis ei kuulu artiklis 2 osutatud õigusaktide kohaldamisalasse, eelkõige käsitöötoodete suhtes, võttes arvesse lepinguosaliste õigusloome arengut. Käesoleva lõike esimeses lõigus osutatud eesmärgil on lepinguosalised lisanud VII lisasse nimetused, mis tähistavad nende territooriumilt pärit ja seal kaitstud tooteid, mida käesoleva lepingu kaitse ulatuse laiendamisel kaitstakse eelisjärjekorras käesoleva lepingu artiklis 3 sätestatud korras. Lepinguosalised vaatavad käesoleva lepingu kohaldamisala laiendamisel tehtud edusammud läbi kahe aasta jooksul alates käesoleva lepingu jõustumisest ning seejärel iga kahe aasta järel.

Artikkel 2 Kehtestatud geograafilised tähised 1. Lepinguosalised järeldavad, et nende asjakohaste õigusaktidega, mis on loetletud käesoleva lepingu I lisas, kehtestatakse TRIPS-lepingu artikli 22 lõikes 1 määratletud geograafiliste tähiste registreerimise ja kaitse menetluse olulised osad. Lepinguosalised lepivad kokku, et käesoleva lõike esimeses lõigus osutatud olulised osad on järgmised: a) üks või mitu registrit, milles on loetletud asjaomasel territooriumil kaitstud geograafilised tähised; b) haldusmenetlus, millega tõendatakse, et geograafiline tähis näitab, et kaup on pärit ühe lepinguosalise territooriumilt, piirkonnast või paikkonnast, kui kauba kvaliteet, maine või muu omadus on olulisel määral seostatav kauba geograafilise päritoluga; c) nõue, mille kohaselt registreeritud nimetus peab vastama konkreetsele tootele või konkreetsetele toodetele, mille kohta on koostatud tootespetsifikaat, mida võib muuta üksnes nõuetekohast haldusmenetlust rakendades; d) tootmise suhtes kohaldatavad kontrollisätted; e) registreeritud nimetuste kaitse tagamine avaliku sektori asutuste asjakohaste haldusmeetmete abil; f) geograafilises piirkonnas tegutseva ja kontrollisüsteemi järgiva tootja õigus turustada kaitstud nimetusega märgistatud tooteid, kui tootja järgib tootespetsifikaate; g) vastuväidete esitamise menetlus, mis võimaldab arvesse võtta nimetuste varasemate kasutajate seaduslikke huve, olenemata sellest, kas kõnealused nimetused on intellektuaalomandina kaitstud või mitte. 2. Olles läbi vaadanud II lisas sätestatud vormis esitatud spetsifikaadid III lisas loetletud Hiina Rahvavabariigi geograafiliste tähiste kohta, mille Hiina Rahvavabariik on registreerinud oma I lisas loetletud õigusaktide alusel, kohustub Euroopa Liit kaitsma kõnealuseid geograafilisi tähiseid vastavalt käesolevas lepingus sätestatud kaitsetasemele. 3. Olles läbi vaadanud II lisas sätestatud vormis esitatud spetsifikaadid IV lisas loetletud Euroopa Liidu geograafiliste tähiste kohta, mille Euroopa Liit on registreerinud I lisas loetletud õigusaktide alusel, kohustub Hiina Rahvavabariik kaitsma kõnealuseid geograafilisi tähiseid vastavalt käesolevas lepingus sätestatud kaitsetasemele. 4. Käesoleva artikli kohaldamine ei piira lepinguosaliste varasemaid kohustusi, mis tulenevad TRIPS-lepingu artikli 3 kohaldamisest seoses võrdse kohtlemisega.

Artikkel 3 Geograafiliste tähiste lisamine 1. V või VI lisas loetletud geograafiliste tähiste puhul lepivad lepinguosalised kokku, et neid menetletakse vastavalt käesoleva lepingu tingimustele esimese nelja aasta jooksul pärast käesoleva lepingu jõustumist (1). 2. III ja IV lisas esitatud geograafiliste tähiste loetelude täienduste suhtes kohaldatakse pärast II lisas sätestatud vormis esitatud spetsifikaatide läbivaatamist artikli 10 lõikes 3 osutatud asjakohaseid menetlusi (2).

Artikkel 4 Geograafiliste tähiste kaitse ulatus (3) 1. Lepinguosalised kaitsevad III või IV lisas loetletud geograafilisi tähiseid, sealhulgas vastavalt käesoleva lepingu artiklile 3 lisadesse lisatud geograafilisi tähiseid järgmise eest (4): a) kauba tähistamisel või tutvustamisel mis tahes vahendite kasutamise eest, mis näitavad või lubavad oletada, et kõnealune kaup pärineb mujalt kui sellest geograafilisest piirkonnast, kust see tegelikult on pärit, eksitades üldsust kauba geograafilise päritolu suhtes; b) sellise geograafilise tähise igasuguse kasutamise eest, mis identifitseerib kauba identse või sarnase kaubana, mis ei ole pärit kõnealusel geograafilisel tähisel märgitud geograafilisest piirkonnast, isegi kui kauba tegelik päritolu on märgitud või kui kõnealust geograafilist tähist kasutatakse tõlkes, transkriptsioonis (5) või transliteratsioonis või kui sellele on lisatud selliseid sõnu nagu „liik“, „tüüp“, „laad“, „imitatsioon“ või muid selletaolisi väljendeid; c) sellise geograafilise tähise igasuguse kasutamise eest, mis identifitseerib identset või sarnast kaupa, mis ei vasta kaitstud nimetuse tootespetsifikaadile. 2. Täielikult või osaliselt homonüümsete geograafiliste tähiste puhul antakse kaitse igale tähisele. Siiski ei kaitsta geograafilist tähist, mis hoolimata sellest, et see on kaupade päritoluterritooriumi, -piirkonna või -koha osas sõna-sõnalt tõene, tekitab üldsuses vale arusaama, et kaubad on pärit muult territooriumilt. Mõlemad lepinguosalised konsulteerivad võimaluse korral teise lepinguosalisega enne, kui nad määravad kindlaks praktilised tingimused, mille alusel asjaomaseid homonüümseid tähiseid üksteisest eristada, võttes arvesse vajadust tagada asjaomaste tootjate õiglane kohtlemine ja tarbijate eksitamise vältimine. 3. Seoses geograafiliste tähiste lisamisega vastavalt artiklile 3 ei nõuta lepinguosaliselt, et ta kaitseks geograafilise tähisena nimetust, mis on vastuolus taimesordi või loomatõu nimetusega ning mis võib seetõttu eksitada tarbijat toote tegeliku päritolu osas. 4. Kui üks lepinguosaline teeb kolmanda riigiga läbirääkimiste kontekstis ettepaneku kõnealuse kolmanda riigi geograafilise tähise kaitsmiseks ning see nimetus on homonüümne teise lepinguosalise geograafilise tähisega, mis on käesoleva lepinguga kaitstud, teatatakse sellest viimasele, andes talle võimaluse esitada märkusi enne nimetuse kaitse alla võtmist. 5. Vastavalt käesolevale lepingule ei ole lepinguosalisel kohustust kaitsta teise lepinguosalise geograafilisi tähiseid, mis ei ole kaitstud või mille kaitsmine on lõpetatud nende päritoluriigis või mille kasutamisest selles riigis on loobutud. Lepinguosalised teavitavad üksteist, kui mõnda geograafilist tähist selle päritoluriigis enam ei kaitsta või mille kasutamisest selles riigis on loobutud. 6. Käesolev leping piira mingil viisil ühegi isiku õigust kasutada äritegevuses enda või oma ärialase eelkäija nime, välja arvatud juhul, kui seda nime kasutatakse tarbijaid eksitaval viisil.

Artikkel 5 Geograafiliste tähiste kaitse reguleerimisala 1. Käesoleva lepingu alusel kaitstud geograafilist tähist võib kasutada mis tahes õiguspärase toote puhul, mis vastab kõnealuse geograafilise tähise spetsifikaadile ja järgib kõigi selle lepinguosalise asjakohaste õigusaktide nõudeid, kust I lisas loetletud geograafiline tähis pärineb. 2. Kui geograafiline tähis on käesoleva lepingu alusel kaitstud, võivad selle geograafilise tähisega hõlmatud tooted kanda teise lepinguosalise territooriumil asuva geograafilise tähise ametlikke sümboleid kooskõlas I lisas loetletud asjakohaste õigusaktidega. III lisas loetletud geograafilised tähised kantakse asjaomasesse Euroopa Liidu registrisse käesoleva lepingu jõustumise kuupäeva seisuga (6). Käesoleva lepingu alusel kaitstud geograafilise tähisega hõlmatud tooted, mis on loetletud III lisas, sealhulgas käesoleva lepingu artikli 3 kohaselt III lisasse kantud geograafilised tähised, võivad kanda Euroopa sümbolit, mis Euroopa Liidu territooriumil vastab kaitstud päritolunimetusele või kaitstud geograafilisele tähisele. Pärast iga üksikjuhtumi eraldi hindamist otsustab Euroopa Liit kanda III lisas loetletud geograafilised tähised, sealhulgas käesoleva lepingu artikli 3 kohaselt III lisasse kantud geograafilised tähised, asjaomasesse Euroopa Liidu registrisse kas kaitstud päritolunimetusena või kaitstud geograafilise tähisena. Need geograafilised tähised kantakse registrisse asjaomase otsuse kohaldamise kuupäeva seisuga. IV lisas loetletud geograafiliste tähiste puhul võib kasutada sümboleid, mis vastavad Hiina Rahvavabariigi õigusaktides sätestatud geograafilistele tähistele. Kui geograafiline tähis on käesoleva lepingu alusel kaitstud, võivad selle geograafilise tähisega hõlmatud tooted kanda teise lepinguosalise territooriumil ametlikke sümboleid vastavalt I lisas loetletud selle lepinguosalise õigusaktidele, kust toode pärineb, tingimusel et teise lepinguosalise üldised märgistamisnõuded on täidetud. Käesolev lõige ei piira kummagi lepinguosalise õigust võtta vastu või säilitada süsteem, millega lubatakse kasutada tema territooriumilt pärit geograafiliste tähiste ametlikke sümboleid. 3. Kui geograafiline tähis on käesoleva lepingu alusel kaitstud, ei ole sellise kaitstud nimetuse kasutamiseks ühegi kasutaja poolt teise lepinguosalise territooriumil vaja kasutajate halduslikku heakskiitu ega täiendavaid haldustasusid. Geograafilise tähise õiguste omajat või kontrolliasutust julgustatakse esitama kasutajate loetelu teise lepinguosalise pädevatele asutustele, et hõlbustada käesoleva lepingu kohast jõustamist.

Artikkel 6 Seos kaubamärkidega 1. Lepinguosalised keelduvad kooskõlas oma vastavate õigusnormidega ex officio või huvitatud isiku taotlusel geograafilisest tähisest või selle tõlkest või transkriptsioonist koosneva (7) kaubamärgi registreerimisest või tunnistavad selle kehtetuks identsete või sarnaste toodete puhul, mis ei ole kõnealuses geograafilises tähises osutatud päritolu, tingimusel et asjaomasel territooriumil on kaubamärgi registreerimise taotlus esitatud pärast III või IV lisas loetletud geograafiliste tähiste kaitse alla võtmise kuupäeva või pärast käesoleva lepingu artiklis 3 osutatud geograafiliste tähiste kaitse taotluse esitamise kuupäeva. 2. Samuti keelduvad lepinguosalised huvitatud poole taotlusel registreerimast kaubamärki või tunnistavad registreeritud kaubamärgi kehtetuks, kui kaubamärk näitab, et kõnealune kaup pärineb identsete või sarnaste toodete puhul tegelikust päritolukohast erinevast geograafilisest piirkonnast, tingimusel et kaubamärgi registreerimise taotlus on esitatud asjaomasel territooriumil pärast III või IV lisas loetletud geograafiliste tähiste kaitse alla võtmise kuupäeva või pärast käesoleva lepingu artiklis 3 osutatud geograafiliste tähiste kaitse taotluse esitamise kuupäeva (8). 3. Vastavalt käesolevale lepingule ei ole lepinguosalisel kohustust kaitsta teise lepinguosalise geograafilist tähist käesoleva lepingu alusel juhul, kui see võib kaubamärgi mainet ja tuntust arvesse võttes tarbijat toote tegeliku olemuse suhtes eksitada. 4. Käesoleva lepingu alusel III ja IV lisas loetletud geograafilistele tähistele antav kaitse ei piira sellise kaubamärgi jätkuvat kasutamist ja pikendamist, mida heas usus on taotletud, registreeritud või kasutamise käigus kehtestatud, kui selline võimalus on asjaomase lepinguosalise õigusaktidega ette nähtud, enne III või IV lisas loetletud geograafiliste tähiste kaitse alla võtmise kuupäeva või enne käesoleva lepingu artiklis 3 osutatud geograafiliste tähiste kaitse taotluse esitamise kuupäeva. Käesolevas lõigus osutatud kaubamärkide kasutamist võib jätkata ja nende kehtivust pikendada tingimusel, et kaubamärgi kehtetuks tunnistamine või tühistamine ei ole lepinguosaliste kaubamärke käsitlevate õigusaktide kohaselt põhjendatud. Geograafiliste tähiste kaitse võib olla ette nähtud muude õigusaktidega kui kaubamärgiseadused ja -normid, näiteks õigusaktid, millega nähakse ette geograafiliste tähiste sui generis kaitse. Kaitse alla võtmise kuupäev ja kaitse taotluse esitamise kuupäev määratakse kindlaks vastavalt lõikele 5. 5. Käesoleva artikli lõigete 1, 2 ja 4 kohaldamisel on „kaitse alla võtmise kuupäev“ ja „kaitse taotluse esitamise kuupäev“ järgmised: — III või IV lisas loetletud geograafiliste tähiste puhul ei tohi kaitse alla võtmise kuupäev olla hilisem kui käesoleva lepingu jõustumise kuupäev; — V ja VI lisas osutatud geograafiliste tähiste puhul on kaitse taotluse esitamise kuupäev käesoleva lepingu jõustumiskuupäev. Kaitse alla võtmise kuupäev ei tohi olla hilisem kui III või IV lisa asjaomase muudatuse jõustumise kuupäev. — Artikli 3 lõikes 2 osutatud geograafiliste tähiste puhul on geograafilise tähise kaitse eesmärgil avaldamise kuupäev kõnealuse geograafilise tähise kaitse taotluse esitamise kuupäev ja kaitse alla võtmise kuupäev ei ole hilisem kui III või IV lisa vastava muudatuse jõustumise kuupäev. 6. Käesoleva lepingu jõustumise kuupäeval V ja VI lisas loetletud geograafiliste tähiste puhul lükatakse tagasi kaubamärgid, mida on taotletud pärast käesoleva lepingu jõustumist ja mis vastavad ühele lõikes 1 osutatud olukorrale. Käesoleva lepingu jõustumise kuupäeval III lisas loetletud geograafiliste tähiste puhul eeldatakse, et Euroopa Liidus vastulause avaldamise kuupäeva ja käesoleva lepingu jõustumise kuupäeva vahelisel ajal taotletud kaubamärke, mis vastavad ühele lõikes 1 osutatud olukorrale, on taotletud pahauskselt. Käesoleva lepingu jõustumise kuupäeval IV lisas loetletud geograafiliste tähiste puhul lükatakse tagasi kaubamärgid, mida on taotletud Hiina Rahvavabariigis pärast 3. juunit 2017 ja mis vastavad ühele lõikes 1 osutatud olukorrale.

Artikkel 7 Kaitse tagamine Lepinguosalised tagavad käesoleva lepinguga ettenähtud kaitse oma ametiasutuste asjakohaste meetmete abil. Nad tagavad kõnealuse kaitse ka huvitatud isiku taotluse korral. Käesolev artikkel ei piira huvitatud isikute õigust taotleda kaitse tagamist kohtu kaudu.

Artikkel 8 Üldised reeglid 1. Käesoleva lepingu sätteid kohaldatakse, ilma et see piiraks lepinguosaliste varasemaid kohustusi, mis tulenevad geograafiliste tähiste kaitset ja nende jõustamist käsitlevatest rahvusvahelistest lepingutest. 2. III või IV lisas loetletud geograafilisi tähiseid kandvate toodete import, eksport ja turustamine toimub kooskõlas õigusnormidega, mida kohaldatakse selle lepinguosalise territooriumil, kus tooteid turustatakse. 3. Registreeritud toodete spetsifikaatidest tulenevate küsimustega tegeleb artikli 10 kohaselt loodud ühiskomitee. 4. Geograafilisi tähiseid käsitleva teabe, eelkõige II lisas sätestatud geograafilise tähise registreerimise spetsifikaadid, sealhulgas kõik tulevased muudatused vaatavad läbi ja kiidavad heaks lepinguosalise ametiasutused territooriumil, kust asjaomane geograafiline tähis pärineb.

Artikkel 9 Läbipaistvus ja teabevahetus 1. Lepinguosalised peavad kas artikli 10 kohaselt loodud ühiskomitee kaudu või, kui ühiskomitee istung ei toimu, otse kehtestatud kontaktpunktide kaudu ühendust kõigis käesoleva lepingu rakendamise ja toimimisega seotud küsimustes. Eelkõige võib lepinguosaline nõuda teiselt lepinguosaliselt teavet asjakohaste õigusnormide kohta, geograafiliste tähiste ja nende muudatuste kohta ning kontrollisätetega seotud kontaktpunktide kohta. Kontaktpunktid vastutavad ka lisades loetletud nimetustega seotud vajalike dokumentide kättesaamise eest. Lepinguosaline määrab kindlaks kontaktpunkti, mida kasutatakse esimeses lõigus nimetatud küsimustes, ja edastab selle kohta teabe. Hiina Rahvavabariigi valitsuse puhul on kontaktpunktiks Hiina kaubandusministeeriumi lepingute ja õiguse osakond. Euroopa Liidu puhul on kontaktpunktiks Euroopa Komisjoni põllumajanduse ja maaelu arengu peadirektoraat. 2. Kumbki lepinguosaline võib teha üldsusele kättesaadavaks artikli 8 lõikes 4 osutatud geograafilist tähist käsitleva teabe, sealhulgas spetsifikaadi või selle kokkuvõtte, ning teise lepinguosalise käesoleva lepingu alusel kaitstud geograafilistele tähistele vastavate kontrollisätete kontaktpunktide kohta.

Artikkel 10 Ühiskomitee 1. Lepinguosalised moodustavad ühiskomitee, mis koosneb mõlema lepinguosalise esindajatest ja mille eesmärk on jälgida käesoleva lepingu rakendamist ning tihendada omavahelist koostööd ja dialoogi geograafiliste tähiste valdkonnas. 2. Ühiskomitee võtab oma otsused vastu konsensuse alusel. Ühiskomitee määrab kindlaks oma kodukorra. Ta tuleb kokku vaheldumisi Euroopa Liidus ja Hiina Rahvavabariigis vähemalt kord aastas lepinguosaliste vastastikku kokkulepitud ajal, kohas ja viisil (sealhulgas videokonverentsi vahendusel), ent hiljemalt 90 päeva jooksul alates taotluse esitamisest. 3. Samuti jälgib ühiskomitee käesoleva lepingu nõuetekohast toimimist ja võib arutada kõiki selle rakendamise ja toimimisega seotud küsimusi. Tema ülesanded on eelkõige järgmised: a) I lisa muutmine seoses viidetega lepinguosalistes riikides kohaldatavale õigusele ning käesoleva lepingu muude lisade muutmine; b) teabevahetus geograafiliste tähistega seonduvate õigusloome- ja poliitikaalaste arengusuundumuste kohta ning muudes vastastikust huvi pakkuvates küsimustes geograafiliste tähiste valdkonnas; c) teabevahetus geograafiliste tähiste kohta, et kaaluda nende kaitsmist vastavalt käesolevale lepingule.

Artikkel 11 Koostöö Lepinguosalised nõustuvad tegema koostööd, et toetada käesoleva lepingu alusel võetud kohustuste täitmist. Koostööd tehakse järgmistes valdkondades (loetelu ei ole ammendav): a) teabevahetus ühiskomitee toimimise toetamiseks; b) jõustamisalaste kogemuste vahetamine teise lepinguosalise taotlusel; c) suutlikkuse suurendamine, sealhulgas seoses kaitse tagamisega ning kaubamärkide ja geograafiliste tähiste vahelise suhtega; d) teabevahetus, et optimeerida käesoleva lepingu toimimist, ning e) geograafilisi tähiseid käsitleva teabe edendamine ja levitamine muu hulgas äriringkondades ja kodanikuühiskonnas ning tarbijate ja õiguste omajate üldise teadlikkuse suurendamine.

Artikkel 12 Territoriaalne kohaldamisala Käesolevat lepingut kohaldatakse ühelt poolt nende territooriumide suhtes, kus kohaldatakse Euroopa Liidu lepingut ja Euroopa Liidu toimimise lepingut neis lepingutes sätestatud tingimustel, ja teiselt poolt Hiina Rahvavabariigi suhtes kogu Hiina tolliterritooriumil.

Artikkel 13 Autentsed tekstid Käesolev leping on koostatud kahes eksemplaris inglise keeles ja standardses hiina keeles. See tõlgitakse ka bulgaaria, eesti, hispaania, hollandi, horvaadi, itaalia, kreeka, leedu, läti, malta, poola, portugali, prantsuse, rootsi, rumeenia, saksa, slovaki, sloveeni, soome, taani, tšehhi ja ungari keelde. Kõik eespool nimetatud tekstid on võrdselt autentsed. Tõlgendamisel tekkivate vastuolude korral on ülimuslikud hiina- ja ingliskeelne tekst.

Artikkel 14 Jõustumine, muutmine ja lõpetamine 1. Käesolev leping jõustub teise kuu esimesel päeval pärast seda, kui lepinguosalistelt on diplomaatiliste kanalite kaudu saadud viimane kirjalik teade, milles kinnitatakse, et käesoleva lepingu jõustumiseks vajalikud asjakohased õiguslikud menetlused on lõpetatud. 2. Lepinguosalised võivad käesolevat lepingut muuta vastastikuse kirjaliku kokkuleppega. Käesoleva lepingu muudatus jõustub teise kuu esimesel päeval pärast seda, kui lepinguosalised on väljendanud oma kirjalikku nõusolekut. Lisade muudatused tehakse artikli 10 alusel moodustatud ühiskomitee otsusega. 3. Kumbki lepinguosaline võib käesoleva lepingu lõpetada, teatades sellest diplomaatiliste kanalite kaudu teisele lepinguosalisele kirjalikult üks aasta ette. SELLE TÕENDUSEKS on oma valitsustelt vajalikud volitused saanud täievolilised esindajad käesolevale lepingule alla kirjutanud.

Съставено в Пекин на четиринадесети септември две хиляди и двадесета година. Hecho en Pekín el catorce de septiembre de dos mil veinte. V Pekingu dne čtrnáctého září roku dva tisíce dvacet Udfærdiget i Beijing den fjortende september to tusind og tyve. Geschehen zu Peking (Beijing) am vierzehnten September zweitausendzwanzig. Kahe tuhande kahekümnenda aasta septembrikuu neljateistkümnendal päeval Pekingis. Έγινε στο Πεκίνο, στις δεκατέσσερις Σεπτεμβρίου δύο χιλιάδες είκοσι. Done at Beijing on the fourteenth day of September in the year two thousand and twenty. Fait à Pékin, le quatorze septembre deux mille vingt. Sastavljeno u Pekingu četrnaestog rujna dvije tisuće dvadesete. Fatto a Pechino, il quattordici settembre duemilaventi. Pekinā, divtūkstoš divdesmitā gada četrpadsmitajā septembrī. Priimta Pekine du tūkstančiai dvidešimtųjų metų rugsėjo keturioliktą dieną. Kelt Pekingben, a kétezer-huszadik év szeptember havának tizennegyedik napján. Magħmul f'Beijing fl-erbatax-il jum ta' Settembru fis-sena elfejn u għoxrin. Gedaan te Peking, veertien september tweeduizend twintig. Sporządzono w Pekinie dnia czternastego września dwa tysiące dwudziestego roku. Feito em Pequim, aos catorze dias do mês de setembro do ano de dois mil e vinte. Întocmit la Beijing, la paisprezece septembrie două mii douăzeci. V Pekingu štrnásteho septembra dvetisícdvadsať. V Pekingu, štirinajstega septembra dva tisoč dvajset. Tehty Pekingissä neljäntenätoista päivänä syyskuuta vuonna kaksituhattakaksikymmentä. Utfärdat i Peking den fjortonde september år tjugohundratjugo. 二零二零年九月十四日在北京签署。

(1) Lepinguosalised lepivad kokku, et kõikidel juhtudel, välja arvatud erandjuhtudel või eriti keerulistel juhtudel, käsitatakse geograafilisi tähiseid menetletuna, kui kõik menetlused, mis on seotud nende läbivaatamise, avaldamise, vaidlustamise, edasikaebamise või muude nende kaitseks kehtestatud menetlustega, on lõpule viidud ja haldusotsus geograafilise tähise tagasilükkamise või kaitse kohta on tehtud.

(2) Lepinguosalised lepivad kokku, et V ja VI lisas loetletud geograafiliste tähiste suhtes kohaldatakse käesoleva lepingu jõustumise kuupäeval sama menetlust, millele on osutatud artikli 10 lõikes 3.

(3) Lepinguosalised kinnitavad, et nad täidavad käesolevast lepingust tulenevaid kohustusi I lisas loetletud õigusaktide jõustamise kaudu. Lepinguosalised võtavad arvesse, et käesolevas lepingus sätestatud teise lepinguosalise geograafiliste tähiste kaitse rakendamisel võivad lepinguosalised kasutada kõiki oma riigisiseseid süsteeme või osa neist. Tuleb märkida, et kumbki lepinguosaline ei kasuta oma kaubamärgiseaduste ja -normide sätteid teise lepinguosalise geograafiliste tähiste avaldamiseks ega käesoleva lepingu lisades sätestatud nimetustele geograafilise tähise staatuse andmiseks. Artiklis 6 on sätestatud, mil määral kasutavad lepinguosalised käesoleva artikli rakendamiseks oma kaubamärgiseadusi ja -norme.

(4) Käesoleva artikli kohaldamisel ja minemata vastuollu TRIPS-lepingu II osa 3. jao sätetega lepivad lepinguosalised kokku, et „igasugune kasutamine“ või „mis tahes vahendite kasutamine“ võib hõlmata kaitstud nimetuse mis tahes otsest või kaudset kaubanduslikku kasutamist, sealhulgas jäljendamist, või kasutamist, mis viitab asjaomase toote ja kaitstud nimetuse vahelisele seosele. „Kauba tähistamine või tutvustamine“ võib hõlmata toote lähtekohta, päritolu, laadi või olulisi omadusi käsitlevaid muid valeväiteid või eksitavaid märkeid, mis esitatakse asjaomase toote sise- või välispakendil, reklaammaterjalides ja asjaomase tootega seotud dokumentides, ning selliste pakendite kasutamist, mis võivad jätta vale mulje toote päritolust.

(5) Mõiste „transkriptsioon“ hõlmab ühelt poolt käesoleva lepinguga kaitstud ladina või muudes kui ladina tähtedes geograafiliste tähiste transkriptsiooni hiina hieroglüüfidesse ja teiselt poolt käesoleva lepinguga kaitstud hiina hieroglüüfides geograafiliste tähiste transkriptsiooni ladina või muudesse kui ladina tähtedesse, mida kasutatakse Euroopa Liidus. III, IV, V ja VI lisas on märgitud käesoleva lepinguga kaitstav originaalnimi ja selle transkriptsioon ning selle tõlge teabe eesmärgil.

(6) V lisas numbritega 55–68 tähistatud geograafilistel tähistel on samasugune kaitse nagu kõigil muudel käesoleva lepingu kohaselt kaitstud geograafilistel tähistel, sealhulgas samad õigused kanda Euroopa sümbolit, mis vastab kaitstud päritolunimetusele või kaitstud geograafilisele tähisele Euroopa Liidu territooriumil, nagu on ette nähtud käesolevas artiklis. V lisas numbritega 55–68 tähistatud geograafilised tähised võidakse registrisse kanda, kui ELi õigusakte laiendatakse nende hõlmamiseks.

(7) Käesoleva artikli kohaldamisel käsitatakse geograafiliste tähiste kaitse puhul väljendit „koosneb“ sünonüümina väljendile „identne või peaaegu identne“.

(8) Artikli 6 lõiget 1 ei kohaldata, kui taotleja taotleb kaubamärki, mis on identne registreeritud kaubamärgiga, mis on tema enda omanduses samasuguse toote suhtes.